# விக்கிப்பீடியா:தமிழ் விக்கிப்பீடியா பத்தாண்டுகள்/சட்டைகள்

## இற்றை

- 60 சட்டைகள் அச்சடிக்கப்பட்டன. இலங்கையைச் சேர்ந்த பயனர்களுக்குத் தருவதற்கு என்று 13 சட்டைகள் சிவகோசரனிடமும் சஞ்சீவி சிவக்குமாரிடமும் தரப்பட்டுள்ளன. ஒரே நேரத்தில் ஒட்டு மொத்தமாகத் தந்தால் அரங்கம் முழுவதும் நீல வண்ணமாகி விடும். அது நேரிலும் ஒளிப்பதிவிலும் காண்பதற்கு அவ்வளவு உகப்பாக இருக்காது என்பதற்காக எஞ்சிய சட்டைகள் படிப்படியாக பயனர்களிடம் சேர்க்கப்பட்டன. பல்வேறு விக்கிப்பீடியர்களின் தொழில்முறை ஒளிப்பதிவு, நிகழ்படங்கள் நாள் முழுதும் பதிவாகியதால் அவற்றிலும் மாறுபட்ட வண்ணங்கள் தெரிவதற்காக சட்டைகள் தருவதை நிறுத்தி வைத்திருந்தோம். தவிர, மாலை நிகழ்வுக்கு மட்டும் வரும் தகுந்த விக்கிப்பீடியர்களுக்கும் தர வேண்டும் என்பதற்காக மாலை வரை சட்டை வழங்கலை நிறைவு செய்யவில்லை. எனினும், நேரடியாக வந்து சட்டை வேண்டும் என்று கேட்ட தமிழ் விக்கிப்பீடியர்களுக்கு மறுக்காமல் சட்டைகள் வழங்கப்பட்டன. சிலருக்குச் சரியான அளவில் சட்டைகள் கிடைக்கவில்லை. இவை போக CIS-A2K அமைப்பிடம் சில ஆங்கில விக்கிப்பீடியா சட்டைகளைக் கோரிப் பெற்றிருந்தோம். நிகழ்வுக்கு உரிய பங்களித்த ஆனால் தமிழ் விக்கிப்பீடியர் அல்லாதவர்களுக்கு இவற்றில் சில சட்டைகள் வழங்கப்பட்டன. இவ்வாறு வழங்குவதற்காக அளவு பிரித்து வைக்கப்பட்டிருந்த ஒரு சில சட்டைகள் (10 அல்லது 15) ஒரு சிறிய இடைவேளையில் காணாமல் போயின. இவற்றில் சிவற்றைத் தமிழ் விக்கிப்பீடியர்கள் பெற்றுக் கொண்டதையும் அறிய முடிகிறது. இருந்தாலும், வருங்காலத்தில் சட்டைகளை வழங்குவதற்கு முறையான அணுகுமுறை வேண்டும். குறைவான எண்ணிக்கையில் சட்டை அடித்ததால் சட்டை கேட்ட நிறைய பேருக்கு மறுக்க வேண்டி வந்தது வருத்தமே. அரங்க ஏற்பாடுகளைக் கவனிக்கும் ஊழியர்கள் முதல் நிகழ்வுக்கு வரும் சிறப்பு விருந்தினர்கள் வரை எதிர்பார்க்கிறார்கள் என்பதையும் கவனத்தில் கொண்டு அடுத்து சட்டை அச்சடிக்க வேண்டும்.  
- முதல் முறையாக சட்டை அச்சடிக்கும் போது, சோதனை முறையில் செய்து பார்க்க குறைவான சட்டைகள் அச்சடிப்பதே தகும். பத்தாண்டு கொண்டாட்டம் தொடர்பான விக்கிமீடியா நல்கையில் செவைக் குறைக்கும் பொருட்டு சட்டைகளுக்கான நிதி ஒதுக்கீடும் குறைவாகவே கேட்கப்பட்டது. விக்கிமீடியா நல்கைக் குழு எவ்வாறு சட்டைகளை வழங்குவீர்கள் என்ற கேட்டதற்கு, தக்க பங்களிப்புகளை நல்கியவர்களுக்கு மட்டுமே வழங்குவோம் என்று கூறி இருந்தோம். எனவே, நிகழ்வுக்கு வரும் அனைவருக்கும் சட்டைகள் வழங்குவது சாத்தியமற்றது. அதிலும் குறிப்பாக, எந்த விதமான பதிவுக் கட்டணமும் இன்றி இலவசமாக நடக்கும் இது போன்ற நிகழ்வுகளுக்கு வரும் நூற்றுக் கணக்கானோருக்கு தருவது சாத்தியமே இல்லை. இல்லை, வருங்காலத்தில் நிகழ்வுகளுக்கு எத்தனை பேர் என்றாலும் தர வேண்டும் என்றால், இதற்கு உரிய நிதி ஆதரவைப் பெற்றுக் கொண்டு தொடர வேண்டும். அல்லது, விலை வைத்து விற்க வேண்டும். எப்படி என்றாலும், இது போன்ற சட்டைகளை அனைவரும் பெரிதும் எதிர்பார்க்கிறார்கள் என்ற புரிதலுடன் திட்டமிடல் வேண்டும்.  
- சட்டைக்கான உற்பத்தியாளரை பெரும் தேடலுக்குப் பிறகு இறுதி செய்திருந்து தக்க அவகாசம் கொடுத்திருந்தோம் என்றாலும், நிகழ்வுக்கு முந்தைய நாளே கிடைக்கப்பெற்றது. தமிழ் விக்கிப்பீடியாவுக்கு என்று சில சட்டைகளை முன்கூட்டியே அச்சடித்து ஒட்டு மொத்தமாக வைத்துக் கொண்டால் தேவைப்படும் போது நெருக்கடி இன்றி நிகழ்வுகளுக்குப் பெற்றுக் கொள்ளலாம். தற்போதைய உற்பத்தியாளரின் பணி அவ்வளவு நிறைவாக இல்லை. கடும் முயற்சி செய்து சென்னையில் இருப்பதில் நல்ல கடையைத் தேர்வு செய்தோம் என்றாலும், திருப்பூர் போன்ற பகுதிகளில் இன்னும் பெரிய தொழில்முறை நிறுவனங்களிடம் இருந்து மொத்தமாகப் பெற்றுக் கொண்டால் விலை குறையவும் தரம் கூடவும் வாய்ப்புண்டு.  
- கூடல் நிகழ்வுக்கு வந்த புதியவர்கள் சட்டைகளை வைத்து விக்கிப்பீடியர்களை இனங்கண்டு பேசினர் என்பது brandingக்கும் தேவைப்படும் உதவிகளுக்கும் வசதியாக இருந்தது. இதே காரணத்தை முன்னிட்டு அனைவருக்கும் சட்டை வழங்கினால் யார் விக்கிப்பீடியர் என்ற குழப்பமும் பார்வையாளர்களுக்கு வரலாம் என்பதையும் கவனிக்க வேண்டும்.  
- தொடர்ந்து இதே சட்டையையோ புதிய சட்டையையோ வடிவமைத்து உற்பத்தியாளரை இனங்கண்டு புதிய சட்டைகளை உற்பத்தி செய்து வழங்குவதற்கான ஒருங்கிணைப்பாளர்கள் தேவை.  
- சட்டைக்கான வடிவமைப்பை மட்டும் நாம் செய்துவிட்டு, அவற்றுக்கான அச்சிடல் உதவியை CIS-A2K, இந்திய விக்கிமீடியா கிளை போன்றவற்றிடம் கோருவதன் மூலம் நமது நடைமுறை உழைப்பைக் குறைத்துக் கொள்ளலாம். மேற்கண்ட அமைப்புகள் தொடர்ந்து பல சட்டைகளை ஒரே நிறுவனத்திடம் அச்சிடக்கூடியவர்கள் என்பதால் குறைந்த விலையிலும் கிடைக்கலாம்.